《高阳台 追和元遗山雁丘词，同石君作》
清代·萧恒贞

叫月声酸，临波影瘦，双双暗渡河汾。声裂惊弦，无端比翼轻分。

霜闺盼断天涯信，怕秋江、烟橹空闻。惜离群。梦冷圆沙，合殉斜嚑。

十三数到哀筝柱，只同埋玉骨，犹纪贞珉。剩山残水，依然青冢黄昏。

相思怨魄归何处，尽伤心、付与词人。认啼痕。碧化蘼芜，都长情根。

作者简介：萧恒贞，字月楼，高安人，芗泉方伯妹，山西泽州知府丹徒周天麟室，天麟亦工词，闺中唱和，人以赵管比之。